**NACRT**

Na temelju članka 33. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.) i članaka 37. i 95. Statuta Koprivničko-križevačke županije („Službeni glasnik Koprivničko-križevačke županije“, broj 7/13., 14/13., 9/15., 11/15. - pročišćeni tekst, 2/18., 3/18. - pročišćeni tekst, 4/20., 25/20. 3/21. i 4/21.-pročišćeni tekst), Županijska skupština Koprivničko-križevačke županije na sjednici održanoj donijela je

**POSLOVNIČKU ODLUKU**

**O IZMJENAMA I DOPUNAMA POSLOVNIKA ŽUPANIJSKE SKUPŠTINE**

**KOPRIVNIČKO-KRIŽEVAČKE ŽUPANIJE**

**Članak 1.**

U Poslovniku Županijske skupštine Koprivničko-križevačke županije („Službeni glasnik Koprivničko-križevačke županije“, broj 12/13., 8/14., 9/15., 11/15.- pročišćeni tekst, 15/17., 2/18., 3/18.-pročišćeni tekst, 4/20., 23/20., 3/21. i 4/21.- pročišćeni tekst) u članku 4. stavak 4. briše se.

**Članak 2.**

Članak 5. mijenja se i glasi:

„Konstituirajuću sjednicu otvara te njome predsjedava i rukovodi zaključno s podnošenjem izvješća Mandatnog povjerenstva, osoba ovlaštena za sazivanje sjednice utvrđena člankom 4. Poslovnika.

Predsjedavajući iz stavka 1. ovog članka utvrđuje nazočnost, predlaže i nakon glasovanja utvrđuje dnevni red sjednice, predlaže članove Mandatnog povjerenstva i vodi sjednicu do verifikacije mandata članova Županijske skupštine.“.

**Članak 3.**

Članak 6. briše se.

**Članak 4.**

U članku 9. stavku 1. iza točke na kraju stavka dodaje se nova rečenica koja glasi: „Mandatno povjerenstvo izvješćuje Županijsku skupštinu o članu koji će predsjedavati i rukovoditi konstituirajućom sjednicom do izbora predsjednika Županijske skupštine.“.

**Članak 5.**

Iza članka 9. dodaje se članak 9.a koji glasi:

„Članak 9.a

Predsjedanje konstituirajućom sjednicom, a nakon podnošenja izvješća Mandatnog povjerenstva, preuzima prvi izabrani član s kandidacijske liste koja je dobila najviše glasova na izborima za članove Županijske skupštine. Ukoliko je više lista dobilo isti najveći broj glasova, konstituirajućoj sjednici predsjedavat će prvi izabrani kandidat s liste koja je imala manji redni broj na glasačkom listiću.

Predsjedavajući ima do izbora predsjednika Županijske skupštine, sva prava i obveze predsjednika u vođenju sjednice Županijske skupštine te prava predlaganja utvrđena Poslovnikom.

Županijska skupština, na prijedlog predsjedavajućeg, može odrediti dva člana koji će mu pomagati u radu.“.

**Članak 6.**

U članku 15. iza stavka 2. dodaje se novi stavka 3. koji glasi:

„Ukoliko je predloženo više kandidata za predsjednika ili potpredsjednika Županijske skupštine, član Županijske skupštine može glasati samo za jednog od predloženih kandidata.“.

U dosadašnjem stavku 3. koji postaje stavak 4. . iza riječi: „sjednicom“ briše se točka i dodaju se riječi:“ i izvodi se himna Republike Hrvatske “Lijepa naša domovino“.“.

Iza dosadašnjeg stavka 3. koji postaje stavak 4. dodaje se novi stavak 5. koji glasi:

„Ukoliko jedan od predloženih kandidata za predsjednika, odnosno potpredsjednika Županijske skupštine dobije većinu glasova svih članova ne glasuje se o ostalim kandidatima.“.

Dosadašnji stavci 4., 5. i 6. postaju stavcima 6., 7. i 8.

**Članak 7.**

U članku 16. stavku 1. iza riječi: „potpredsjednika Županijske skupštine“ dodaje se zarez i riječi: „osim u slučaju iz članka 15. stavka 8. ovog Poslovnika,“.

**Članak 8.**

U članku 24. podstavku 8. riječi: “u koje ga izabere Županijska skupština“ zamjenjuju se riječima: „osnovanih Poslovnikom“.

**Članak 9.**

U članku 38. iza podstavka 3. dodaje se novi podstavak 4 koji glasi:

**“** u slučaju potrebe određuje stanku u trajanju do 15 minuta radi provođenja epidemioloških mjera ili radi poduzimanja drugih radnji potrebnih za neometano odvijanje sjednice Županijske skupštine,“.

Podstavci 4. do 16. postaju podstavcima 5. do 17.

**Članak 10.**

U članku 41. iza stavka 1. dodaje se novi stavak 2. koji glasi:

„Predsjednika kluba članova u slučaju spriječenosti na sjednici Koordinacije može mijenjati zamjenik predsjednika ili drugi ovlašteni predstavnik kluba.“.

Dosadašnji stavci 2. do 5. postaju stavcima 3. do 6.

**Članak 11.**

U članku 46. stavku 1. riječi: “iz reda članova Županijske skupštine“ brišu se.

U stavku 3. podstavci 1. i 2. mijenjaju se i glase:

“ - pet članova, mogu biti dva takva člana i

* više od pet članova, mogu biti tri takva člana.“.

**Članak 12.**

U članku 104. stavak 2. mijenja se i glasi:

„Župan ima pravo na riječ u tijeku rasprave i kada nije predlagatelj.“.

**Članak 13.**

U članku 107. stavku 3. iza riječi: „amandman“ dodaju se riječi: „u pisanom obliku“.

**Članak 14.**

U članku 129. stavak 4. mijenja se i glasi:

„Poziv i materijali za sjednicu u pravilu se dostavljaju u elektroničkom obliku.“.

**Članak 15.**

Članak 130. mijenja se i glasi:

„Smatra se kako su pozivi i materijali za sjednicu dostavljeni danom slanja u elektroničkom obliku, odnosno kada je otprema zabilježena na poslužitelju za slanje poruke.“.

**Članak 16.**

U članku 131. stavku 3. riječ: „Predsjedništvo“ zamjenjuje se riječju: „Koordinacija“.

**Članak 17.**

U članku 140. stavak 3. mijenja se i glasi:

„O izmjenama dnevnog reda glasuje se prema redoslijedu predloženih točaka dnevnog reda koje se skidaju, dopunjuju ili mijenjaju. Istovremeno s dopunom dnevnog reda odlučuje se i o hitnosti postupka u smislu članka 118. ovog Poslovnika.“.

**Članak 18.**

U članku 142. stavak 1. mijenja se i glasi:

„Tijekom sjednice rasprava i glasovanje se odvija o pojedinim točkama prema utvrđenom dnevnom redu.“.

Iza stavka 1. dodaje se novi stavak 2. koji glasi:

„U tijeku sjednice, iznimno zbog opravdanog, obrazloženog razloga na prijedlog predsjednika ili župana može se izmijeniti redoslijed točaka dnevnog reda, o čemu odluku donosi Županijska skupština većinom glasova nazočnih članova.“.

Dosadašnji stavak 2. postaje stavkom 3.

**Članak 19.**

U članku 146. stavku 3. podstavku 2. iza riječi: „predsjednika Županijske skupštine“ i zareza dodaju se riječi:“ odnosno nakon proteka vremena za govor unatoč upozorenju predsjednika Županijske skupštine,“.

U stavku 6. riječi: „kratki prekid sjednice“ zamjenjuju se riječima: „stanku u trajanju od 5 do 15 minuta“.

**Članak 20.**

U članku 149. stavku 2. riječi: „predlagatelj može“ zamjenjuju se riječima:„ predlagatelj odnosno predstavnici predlagatelja koje on odredi mogu“.

**Članak 21.**

U članku 150. iza stavka 3. dodaje se novi stavak 4. koji glasi:

„Neovisno o redoslijedu, član Županijske skupštine može dobiti riječ kada želi replicirati te kada želi govoriti o povredi Poslovnika.“.

Dosadašnji stavak 4. koji izmjenom postaje stavak 5. mijenja se i glasi:

„Predsjednik Županijske skupštine, sukladno člancima 73. i 104. Poslovnika tijekom rasprave daje riječ županu ili predstavniku predlagatelja.“.

Dosadašnji stavci 5. do 7. postaju stavcima 6. do 8.

U dosadašnjem stavku 7. koji izmjenom postaje stavkom 8. riječi: „člancima 151. i 152.“ zamjenjuju se riječju: “odredbama“.

**Članak 22.**

Članak 151. mijenja se i glasi:

„Predsjednici, odnosno predstavnici klubova članova kao i predstavnici nadležnog radnog tijela koje je materiju razmatralo na svojoj sjednici mogu govoriti najdulje 10 minuta.

Član Županijske skupštine može u raspravi o pojedinoj točki govoriti jedanput najdulje 5 minuta.

Iznimno zbog važnosti teme ili nekog drugog opravdanog razloga, predsjednik Županijske skupštine može odlučiti kako pojedini član Županijske skupštine može govoriti i dulje nego što je utvrđeno ovim člankom. “.

**Članak 23.**

Iza članka 151. dodaje se članak 151.a koji glasi:

„Članak 151.a

Član Županijske skupštine ima pravo sudjelovati u raspravi najdulje 1 minutu izvan redoslijeda prijava, ako ima namjeru replicirati na izlaganje govornika za koje drži da je netočno izloženo i koje je povod nesporazuma ili za koje zahtjeva objašnjenje.

Član Županijske skupštine može replicirati samo jedanput na pojedino izlaganje i imati najviše dvije replike po pojedinoj točki dnevnog reda.

Na repliku utvrđenu stavkom 1. ovog članka se može dati odgovor u trajanju do 1 minute, a može ga dati samo govornik na čije izlaganje je replicirano. Ukoliko govornik odgovara na više replika, vrijeme trajanja odgovora može trajati najdulje onoliko koliko bi trajali i odgovori na svaku pojedinu repliku.

Na odgovor se ne može dati replika. Na repliku člana Županijske skupštine nema pravo drugi član Županijske skupštine dati repliku.

Član Županijske skupštine ne može replicirati predsjedniku Županijske skupštine, predstavniku Kluba čiji je član niti na izlaganje o okolnostima zbog kojih je predsjednik Županijske skupštine izrekao govorniku stegovnu mjeru.“.

**Članak 24.**

U članku 154. stavak 4. briše se.

**Članak 25.**

Članak 157. mijenja se i glasi:

„Glasovanje je javno, elektroničkim putem, osim u slučajevima propisanim Poslovnikom kada je predviđeno tajno glasovanje.

U slučaju nemogućnosti provođenja javnog glasovanja elektroničkim putem, glasovat će se dizanjem ruku ili poimenično na poziv predsjednika Županijske skupštine prema proceduri utvrđenoj ovim člankom.

Članovi Županijske skupštine prilikom glasovanja izjašnjavaju se tko je “za” prijedlog, tko je ”protiv” prijedloga te konačno tko je “suzdržan”.

Ukoliko se član Županijske skupštine ne izjasni na nijedan način opisan stavkom 3. ovog članka, predsjednik Županijske skupštine prozvat će ga da glasuje.

Prilikom utvrđivanja dnevnog reda ili usvajanja zapisnika glasuje se „za“ ili „protiv“.

U slučaju glasovanja dizanjem ruku, iznimno od stavaka 3. i 5. ovog članka, ukoliko se prilikom glasovanja o izmjeni dnevnog reda ili o prihvaćanju amandmana, izjasni manje od potrebnog broja članova za usvajanje predložene izmjene dnevnog reda ili amandmana, predsjednik će odmah konstatirati da je izmjena dnevnog reda odnosno amandman odbijen.“.

**Članak 26.**

Ova Poslovnička odluka stupa na snagu osmog dana od dana objave u „Službenom glasniku Koprivničko-križevačke županije“.

ŽUPANIJSKA SKUPŠTINA

KOPRIVNIČKO-KRIŽEVAČKE ŽUPANIJE

KLASA: 024-02/22-02/1

URBROJ: 2137-02/03-22-1

Koprivnica

PREDSJEDNIK

Damir Felak, dipl. ing.